Ён зазначыў, што за апошнія гады цікавасць турыстаў да Смілавічаў істотна павялічылася, таму задачай ініцыятывы было дапамагчы мясцовай супольнасці стварыць тут асновы турыстычнай інфраструктуры. Увасабленне ў жыццё акрэсленых планаў у партнёрстве з райвыканкамам, Смілавіцкім сельвыканкамам і пры фінансавай падтрымцы Еўрапейскага саюза, у прыватнасці, дало магчымасць вырабіць і ўстанавіць на шашы “Мінск – Магілёў” дарожныя знакі, які паказваюць накірунак руху да музея “Прастора Хаіма Суціна”. На сцяне аднаго з будынкаў у цэнтры Смілавічаў з’явілася вялікая карта адметнасцяў пасёлка ў стылі графіці. Такую ж карту стварылі і ў друкаваным выглядзе. На ёй пазначаны 23 аб’екты, якія варта наведаць турыстам. Сярод іх – палацава-паркавы комплекс Манюшкаў-Ваньковічаў, чатыры музеі, пяць рэлігійных устаноў, старажытныя могілкі, мемарыяльныя мясціны, звязаныя з трагічнымі падзеямі часоў Вялікай Айчыннай вайны, Смілавіцкая валяльна-лямцавая фабрыка.